АҞӘА, ажьырныҳәа 12 – Sputnik, Бадри Есиава. Аԥсны Алхратә комиссиа хадаҿы еиқәырыԥхьаӡеит атәыла азакәанԥҵараҿы алхрақәа ирԥырхагахар зылшо аҭагылазаашьақәа.
"Ҳара иахьа азҵаарақәа рацәаны ҳрылацәажәеит. Алхрақәа рзы азакәан аԥсахрақәа аҭахуп. Уа ирацәоуп еиҿагылоу аҭагылазаашьақәа. Урҭ рыԥсахра хымԥада иаҭахуп. Иаҳҳәап, ахәҭаҷ 20. Иарала аӡбамҭа адкылара аҿҳәара иахысхьеит", - иҳәоит Гогьиа.
Атәыла ахада иалхразы азакәан ахәҭаҷ 20 ала аиҭалхрақәа мҩаԥгахароуп алхра хадақәа рышьҭахь ҩымз ирхымгакәа. Арахь, 2019 шықәса цәыббрамза аахыс хымз ҵхьеит. АКХ ари шаднакылаша аздырам иҳәеит иара.
Уи адагьы, апроблема аҵоуп закәанла аиҭалхрақәа раан уаанӡатәи алхраан ахархәара змаз алхыҩцәа рсиа хадала рымҩаԥгара.
Гогьиа дҵаауеит ибжьысыз аамҭазы зықәра наӡаз ауаа ишԥарзутәу ҳәа. Иара игәаанагарала, ари аимак-аиҿак цәырнагоит.
Иреиҳаӡоу аӡбарҭа ахашшааратә коллегиа ажьырныҳәа 10 рзы аиҭалхрақәа раантәи абжьыҭирақәа рылкаақәа иашам ҳәа ахнаҳәааит. Ари аӡбамҭа азашшра алшоит ҩымз рыҩнуҵҟа Иреиҳаӡоу аӡбарҭа Апрезидиум аҿы. Апрезидиум акәзар, иарахьы ашшыԥхьыӡ аннеилак ашьҭахь, жәымз рыҩнуҵҟа абри аус аӡбалар ҟалоит.
Апрезидиум ахашшааратә коллегиа аӡбамҭа алхрақәа ҟалаанӡа ииашам ҳәа ахнаҳәаар, алхрақәа аԥыххоит.
"Ари аҩыза аҭагылазаашьаан сара иҟаҵатәу сыздыром", - иҳәоит Гогьиа.
Иара убасгьы еилкаам аҩбатәи атур ахь ҩыџьа акандидатцәа неир, аха руаӡәк еилкаам мзызқәак ирхырҟьаны аиҭалхра дзалахәымхар. Ари азҵаарагьы ҭакдоуп.
Азиндырратә зҵаарақәа рыдагьы АКХ ахантәаҩы афинанстә уадаҩрақәа ҟалоит иҳәеит. Арҭ азҵаарақәа зегьы уажәнатә рыӡыбра хымԥадатәиуп.
Иреиҳаӡоу аӡбарҭа ахашшааратә коллегиа ажьырныҳәа 10 рзы аиҭалхрақәа раантәи абжьыҭарақәа рылкаақәа иашам ҳәа ахнаҳәааит. Ари азашшра алшоит ҩымз рыҩнуҵҟа Иреиҳаӡоу аӡбарҭа Апрезидиум аҿы. Апрезидиум акәзар, иарахьы ашшыԥхьыӡ аннеилак ашьҭахь жәымз рыҩныҵҟа абри аус аӡбалар ҟалоит.
Рауль Ҳаџьымба ахашшааратә коллегиа аӡбамҭа азашшра игәҭакуп Иреиҳаӡоу аӡбарҭа Апрезидиум аҿы.
Иара убас шәаԥхьар ҟалоит:
АҞӘА, нанҳәа 5 – Sputnik, Бадри Есиава. Урыстәылатәи аспелеологцәа Аԥсны иҟоу Веревкин иҳаԥаҿы ахаҵа иԥсыбаҩ рбеит 1100 метра алаҟәыраҿы, абри атәы Sputnik иазеиҭеиҳәеит Урыстәыла аспелеологцәа Реидгыла анапхгара алахәыла Евгени Снедков.
"Нанҳәа 3, асааҭ 4:00 азы Москва, Перовсктәи аклуб аспелеологцәа ргәыԥ, 30 шықәса инарзынаԥшуа Веревкин иҳаԥаҿы аусурақәа мҩаԥызго, атурист иԥсыбаҩ рбеит. Аԥхьа аҭаларҭатә ҵеиџь ахықәаҿ ашаха рбеит, маҭәақәакгьы. Анаҩс 1100 метра алаҟәыраҿ ауаҩы иԥсыбаҩ кнаҳан", - иҳәеит иара.
Снедков иажәақәа рыла иҭахаз дыштуристыз еилкаахеит, избанзар аҳаԥы амаршрут ауадаҩра иақәшәомызт ихархәагақәа. Иҟалоит иара аԥышәеи амчи изымхазар. Уи адагьы асеиԥш иҟоу аҳаԥқәа аӡәы ихала аҭалара ашәарҭадара атехника еиланагоит. Иара ихаҭара шьықәзыргылаша ҳәа аспелеологцәа акгьы рзымԥшааит.
Урыстәылатәи аспелеологцәа ргәаанагарала Веревкин иҳаԥаҿы арыцҳара ҟалазар ҟалоит 2020 шықәса аԥхын ма ҭагалан.
Аспелеологцәа реидгыла Аԥсны АҶА ахь адырра ҟарҵеит.
"Идокументқәеи игәакьацәеи ԥшаатәуп. Иҟаҵатәу дара ирҳәароуп. Асеиԥш аан аԥсыбаҩ аҭгара рҽазыршәоит аха ариаҟара аҵаҟынтә уи уадаҩуп. 50 – 100-ҩык рҟынӡа аспелеологцәа аҭахуп. Аҳаԥаҿы ишәарҭоу аҭыԥқәа ыҟоуп",- иҳәоит Снедков.
Иара иҳәеит Аԥсныҟа амҩа ишықәло аспелеологцәа Реидгылаҟынтә уи азы аҳәара ҟаҵахар.
2020 шықәса нанҳәамзазы Арбаика аҳаԥаҿы дҭахеит аспелеолог Павел Демидов. Иԥсыбаҩ 300 метра рҟынтә ихагалан.
Веревкин иҳаԥы адунеи аҿы реиҳа иҵаулоу ҳәа иԥхьаӡоуп. 2018 шықәсазы урыстәылатәи аспелеологцәа 2212 метра илбааит.
АҞӘА, нанҳәа 4 – Sputnik. Иҳаҩсыз уахыки-ҽнаки рыла COVID-19 рылоу ирыламу аилкааразы 392-ҩык атестқәа рзыҟаҵан, урҭ рахьтә 98-ҩык рцәа акоронавирус шалаз аадырԥшит, абри атәы аанацҳауеит Ауааԥсыра COVID-19 рацәыхьчаразы аоперативтә штаб.
Гәдоуҭатәи ахәшәтәырҭаҿы рыԥсҭазаара иалҵит ԥшьҩык: 76 шықәсеи 80 шықәсеи зхыҵуаз ҩыџьа аҳәсеи, 42 шықәсеи 83 шықәсеи зхыҵуаз ҩыџьа ахацәеи.
Абыржәтәи аамҭазы Гәдоуҭатәи араионтә хәшәтәырҭа хадаҿы ишьҭоуп 178-ҩык, рҭагылазаашьа бааԥсуп 41-ы, ибжьаратәуп - 51-ҩык.
Аҟәатәи аинфекциатә хәшәтәырҭаҿы ирхәшәтәуеит акоронавирус зцәа иалоу 44-ҩык апациентцәа, урҭ рахьтә 17-ҩык рҭагылазаашьа уадаҩуп. Очамчыра ирхәшәтәуеит 24-ҩык. Гагратәи ахәшәтәырҭаҿы - 47-ҩык, урҭ рахьтә 12-ҩык рҭагылазаашьа уадаҩуп. Тҟәарчалтәи ахәшәтәырҭаҿы - 13-ҩык апациентцәа.
Акоронавирус иазку ажәабжьқәа зегьы шәрыԥхьар ҟалоит абра>>